Piaţa imobiliară se află în echilibru în pre­zent, dobânzile la credite sunt mai mici, iar cli­enţii băncilor au o educaţie financiară mai bu­nă, spre deosebire de anii 2007-2008, atunci când nu aveau o viziune a investiţiei pe ter­men lung, a declarat brokerul Mircea Petrilă, invitat la emisiunea de business ZF Live.

Până acum, în acest an, el a intermediat credite de un milion de euro şi are o ţintă de 1,2 mil. euro. Din 2005 până acum a intermediat credite de aproape 25 mil. euro.

Prin com­paraţie, între 2005 şi 2008, înainte de criză volumul credi­te­lor interme­dia­te ajunsese sub 20 mil. euro.

2009 a fost un an „ca­tas­tro­fal“, spune el. „Veniturile mele au scăzut cu 93% în 2009, de la 4.000 euro lunar la 300 de euro, iar singurul lucru care a crescut a fost rata pe franci elveţieni. Nu mă gândeam că va creşte cursul, ci că decalajul dintre noi şi ţările UE va face ca leul să se întărească. Iar asta s-a întâmplat până în iulie 2007“.

În prezent, un apartament de 60.000 euro necesită un avans de 12.000 euro, spune Pe­trilă. „48.000 euro le poţi obţine foarte uşor, deci este suficient să ai un venit de 2.000 lei, iar rata va fi în jur de 1.000 de lei“. Brokerul spune că în cazul în care oamenii ar fi educaţi în acest sens, ar putea economisi aceşti 15-20%, rata de default fiind mult mai mică.

„În ţara noastră oamenii nu au educaţia de a economisi. De exemplu să nu îşi cum­pe­re o casă decât atunci când au un avans de 15-20%. În felul acesta fac şi un exerciţiu per­so­nal: «Sunt în stare să economisesc?»“

De la 231 de clienţi în 2008 el ajunsese la 20 în 2009, „un an de concediu“.

„În 2007 am fost la Paris şi am văzut aco­lo un apartament de trei camere la mar­gi­nea Parisului, 458.000 euro, şi mă gândeam la Bu­levar­dul Unirii, la cât mai am de vândut. Pe atunci aveam o rată de 900 de euro şi câşti­gam 4.000 euro lejer“.

În prezent, în contextul stabilizării pieţei, cli­enţii care solicită credite ipotecare sunt inte­resaţi ce fel de apartamente îşi cumpără, ce se întâmplă cu banii şi dacă merită să in­vestească pe o perioadă de 20 sau 30 de ani.

„Luna aceasta a fost o nebunie cu pro­gra­mul Prima casă. Există deja două bănci, res­pectiv BCR şi Raiffeisen, care şi-au ter­mi­nat creditele înainte de a primi bani. Am fost şi la ING, iar ei au deja o cerere de 2.000 de do­sa­re, dintre care trebuie să accepte doar 400.“

El explică faptul că oamenii îşi doresc să ob­ţină aceste credite pentru că nu ştiu ce se va întâmpla pe piaţă în următorul an.

Rata de default la Prima casă este de 0,3% acum, ceea ce reprezintă un real succes, adau­gă el.

Brokerul mai primeşte cereri şi în afara pro­gramului Prima casă. El spune că preţul me­diu al apartamentelor vizate este cuprins între 70.000 şi 100.000 euro, în Bucureşti sau în zonele limitrofe.

„Pentru un apartament de 70.000 euro ar tre­bui să ai un avans de 14.000 euro. Iar rata ar fi de 1.300-1.400 de lei“.

Spre deosebire de anii trecuţi, atunci când era necesar un simplu document care să do­ve­dească veniturile unui client, acum băn­cile îşi verifică clienţii prin intermediul ANAF.

„În momentul de faţă se verifică veniturile pentru anul precedent, orice creştere de 20% nu este luată în calcul dacă nu a avut loc o schimbare a funcţiei sau a jobului“.

Atunci când oferă un credit ipotecar, băncile verifică bonitatea angajatorului (să nu fie în insolvenţă sau să nu aibă multe procese pe rol), dar şi vârsta sau veniturile clientului.

„În ceea ce priveşte creditul de nevoi personale, am avut un client de 25 de ani cu un venit de 3.500 lei. I s-a aprobat o sumă de 42.000 lei, adică 9.500 euro, iar altui client de 26 de ani i s-au aprobat 58.000 lei, având acelaşi salariu ca primul“.

Petrilă spune că, în contextul încheierii programului Prima casă, preţurile aparta­mentelor vor scădea cu 5-10%.

„Când o persoană îşi doreşte să obţi­nă un credit ipotecar, este interesată de do­bân­da anuală efectivă (DAE). Sunt bănci care includ în DAE şi asigurarea de casă sau alte cheltu­ieli, iar altele care nu fac acest lucru“.

Mircea Petrilă a intrat pe această piaţă în 2005, iar în prezent are contracte cu zece bănci, pentru fiecare client acesta primind un procent din suma încasată.

„Ca să ajung la o ţintă de 5.000 euro pe lună, ar trebui să intermediez 400.000 euro credite, dar nu prin programul Prima Casă, pentru că acolo comisionul este foarte mic“, ceea ce se traduce printr-un număr de şapte credite pe lună.